Diari Oficial de la Generalitat Valenciana


Sumari del DOGV 5334, del 29-08-2006 (2006/9938)

ORDE de 10 d'agost de 2006, de la Conselleria d'Empresa, Universitat i Ciència, per la qual es convoquen beques per a la realització d'estudis universitaris durant el curs acadèmic 2006/2007 en les universitats de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5334

Data del DOGV
:   29-08-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/9938


Data del document
:   10-08-2006

Organisme emissor
:   Conselleria d'Empresa, Universitat i Ciència

Tipus de document
:   Ordre

Anàlisi jurídica

 Descriptors 

:   * assignació per estudis
    * estudiant
    * ajuda pública
    * universitat
    * suport econòmic

ORDE de 10 d'agost de 2006, de la Conselleria d'Empresa, Universitat i Ciència, per la qual es convoquen beques per a la realització d'estudis universitaris durant el curs acadèmic 2006/2007 en les universitats de la Comunitat Valenciana. [2006/9938]  
La Llei Orgànica 1/2006, de 10 d'abril, de Reforma de la Llei Orgànica 5/1982, d'1 de juliol, d'Estatut d'Autonomia de la Comunitat Valenciana, establix en l'article 53, que correspon a la Generalitat la competència exclusiva en la regulació i l'administració de l'ensenyament en tota la seua extensió, nivells i graus, modalitats i especialitats, sense perjuí de les facultats que corresponen a l'Estat.  
La Llei de la Generalitat Valenciana 7/1992, de 28 de desembre, de Pressupostos per a l'exercici de 1993, va disposar que el Consell hauria de desenrotllar una línia de beques o ajudes dirigides a atendre les despeses de matrícula d'aquells alumnes de les universitats públiques de la Comunitat Valenciana que ho sol·liciten. Per a la seua concessió es tindrà en compte la capacitat econòmica i l'aprofitament acadèmic, sense perjudici de la coordinació amb el sistema general de beques i ajudes a l'estudi.  
El Govern Valencià, conscient de la necessitat d'invertir en formació de capital humà, pretén continuar amb esta línia d'ampliar l'abast de les beques i ajudes perquè arriben a una majoria d'estudiants universitaris de la Comunitat Valenciana, i així afavorir la competència, la igualtat d'oportunitats i l'excel·lència en el rendiment acadèmic. Amb esta finalitat, el Decret 40/2002, de 5 de març (DOGV núm. 4.207, de 11.03.2002), del Govern Valencià, de mesures de suport als estudiants universitaris en la Comunitat Valenciana, modificat pel Decret 88/2006, de 16 de juny (DOGV núm. 5.284, de 20.06.2006), va disposar que es podrien establir ajudes per a l'exempció del pagament de la tarifa de les taxes per servicis acadèmics universitaris.  
El referit Decret 88/2006 amplia la cobertura d'estes ajudes als alumnes que cursen els seus estudis en les universitats privades de la Comunitat Valenciana.  
El programa plurianual de finançament del sistema públic universitari valencià dota esta Administració d'un instrument que garantix un finançament a les universitats públiques en funció de les necessitats específiques d'estes.  
Per a això el model de finançament establix que a través dels pressupostos de la Generalitat Valenciana es finançarà a les universitats la totalitat dels costos induïts per la normativa estatal i autonòmica per mitjà de la compensació dels dits costos a cada Universitat.  
Així mateix, l'article 148.3 del Text Refós de la Llei de Taxes de la Generalitat Valenciana, aprovat pel Decret Legislatiu 1/2005, de 25 de febrer, establix que es compensarà a les universitats l'import de les taxes no satisfetes pels alumnes becaris.  
Per tot això, i en ús de les competències que em conferix l'article 35 de la Llei de la Generalitat Valenciana 5/1983, de 30 de desembre, del Govern Valencià i el Decret 184/2004, del Consell de la Generalitat, pel qual s'aprova el Reglament Orgànic i Funcional de la Conselleria d'Empresa, Universitat i Ciència,  
ORDENE  
Primer  
Es convoquen beques per al curs 2006/2007, per a la realització d'estudis universitaris en les universitats de la Comunitat Valenciana, la concessió de les quals es regirà per les bases que s'adjunten com a annex I a esta orde.  
Segon  
La compensació a les universitats públiques de l'import de les taxes no satisfetes pels estudiants als que es concedisca l'exempció i el pagament de l'ajuda de matrícula als alumnes d'universitats privades, se sufragarà a càrrec del crèdit pressupostari de la Generalitat Valenciana per a l'any 2007, per un import global de 2.950.800 € (dos milions nou-cents cinquanta mil huit-cents euros) de la línia T1313000 del programa 422.60 «Universitat i Formació Superior», i en el cas que el cost efectiu que suposa l'exempció d'estes taxes als estudiants d'universitats públiques siga superior a la disponibilitat de la línia pressupostària indicada, la diferència es finançarà a càrrec de la línia T0097000 del Programa 422.60 «Universitat i Formació Superior».  
Tot això condicionat a l'existència en el pressupost de l'any 2007 de crèdit adequat i suficient per a això.  
Tercer  
El gaudiment de la beca és incompatible amb qualsevol altra ajuda o beca per a la mateixa o semblant activitat.  
DISPOSICIONS FINALS  
Primera  
Es faculta el director general d'Universitat i Formació Superior per a dictar les instruccions necessàries per al desenrotllament i execució d'esta orde i es delega en ell l'atribució de dictar la corresponent resolució.  
Segona  
Esta orde entrarà en vigor l'endemà de la seua publicació en el Diari Oficial de la Generalitat Valenciana.  
Tercera  
D'acord amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú i 10, 14 i 46 de la Llei Reguladora de la Jurisdicció Contenciosa Administrativa, contra el present acte, que posa fi a la via administrativa, es podrà interposar potestativament recurs de reposició o plantejar directament recurs contenciós administratiu, en els terminis i davant els òrgans que s'indiquen a continuació:  
a) El recurs de reposició s'haurà d'interposar davant el conseller d'Empresa, Universitat i Ciència en el termini d'un mes comptador des de l'endemà de la seua publicació en el Diari Oficial de la Generalitat Valenciana.  
b) El recurs contenciós administratiu s'haurà de plantejar davant el Tribunal Superior de Justícia de la Comunitat Valenciana en el termini de dos mesos comptadors des de l'endemà de la seua publicació en el Diari Oficial de la Generalitat Valenciana.  
València, 10 d'agost de 2006  
El conseller d'Empresa, Universitat i Ciència  
JUSTO NIETO NIETO  
ANNEX I  
Bases  
Normes de caràcter general  
Primera. Estudis compresos  
1. Es podrà sol·licitar beca per a la realització d'estudis universitaris, durant el curs acadèmic 2006/2007, en qualsevol de les ensenyances següents:  
a) Les conduents a l'obtenció del títol de Llicenciat, Enginyer, Arquitecte, Diplomat, Mestre, Enginyer Tècnic i Arquitecte Tècnic.  
b) Els cursos d'adaptació i complements de formació que puguen existir per a titulats de primer cicle universitari que desitgen continuar estudis superiors.  
c) Les conduents a l'obtenció del títol oficial de Màster.  
2. No s'inclouen en esta convocatòria exempcions ni ajudes per a la realització d'estudis corresponents a tercer cicle o doctorat, estudis d'especialització ni d'estudis conduents a l'obtenció de títols propis de les universitats.  
Segona. Naturalesa i quantia de les beques  
1. Per als alumnes d'universitats públiques la beca consistirà en l'exempció del pagament de les tarifes per activitat docent de les taxes per la prestació de servicis acadèmics universitaris que s'aproven per al curs 2006/2007, que hagueren hagut de ser efectivament abonades pel beneficiari. S'entendran excloses de l'import de la beca les exempcions i bonificacions del pagament de les mencionades tarifes a què tinguera dret el beneficiari.  
2. Per als alumnes d'universitats privades esta beca consistirà en una ajuda per al pagament dels gastos de matrícula. La quantia d'esta ajuda de matricula no excedirà, per als estudis relacionats a l'apartat 1, a) i b) de la base primera d'esta orde, de l'import per activitat docent de la taxa per servicis acadèmics que s'establisca per a la mateixa titulació o pla d'estudis en les universitats públiques de la nostra Comunitat. En el cas d'alumnes matriculats als estudis relacionats a l'apartat 1, c) de la base primera d'esta orde la quantia de l'ajuda serà de 18 euros per crèdit matriculat.  
3. Tant les exempcions de les taxes com les ajudes per al pagament dels gastos de matrícula arribaran únicament a les assignatures o crèdits dels quals s'haja matriculat el sol·licitant, en el curs 2006/2007, en una única titulació i especialitat.  
Tercera. Requisits generals exigibles  
Per a la concessió de esta beca cal complir els següents requisits:  
a) Complir els requisits establits en l'article 2 del Reial Decret 2298/1983, de 28 de juliol, pel qual es regula el sistema de beques i altres ajudes a l'estudi de caràcter personalitzat (BOE núm. 205, de 27.08.83) tenint en compte el que disposa la Llei 4/2000, d'11 de gener, sobre drets i llibertats dels estrangers a Espanya i la seua integració social, modificada per la Llei Orgànica 8/2000, de 22 de desembre i per la Llei Orgànica 14/2003, de 20 de novembre. A més, tots els sol·licitants hauran d'acreditar la residència administrativa en qualsevol municipi de la Comunitat Valenciana, amb anterioritat al 31 d'octubre del 2006.  
b) Cursar estudis conduents a l'obtenció de títols universitaris oficials en universitats valencianes o centres adscrits a estes.  
c) No estar en possessió ni reunir els requisits legals per a l'expedició d'algun dels títols inclosos en la base primera, 1, a) d'esta orde, excepte per a aquells alumnes que vagen a cursar estudis conduents a l'obtenció del títol oficial de Màster.  
Podrà concedir-se també la beca per a cursar estudis de segon cicle als alumnes que hagen superat un primer cicle o estiguen en possessió d'un títol de Diplomat, de Mestre, d'Enginyer Tècnic o d'Arquitecte Tècnic que permeta l'accés al dit segon cicle.  
d) Reunir els requisits econòmics i acadèmics que s'establixen en esta orde.  
Requisits econòmics  
Quarta. Renda  
1. La renda familiar a efectes de la beca s'obté per afegit de les rendes de l'exercici 2005 de cada u dels membres computables de la família que obtinguen ingressos de qualsevol naturalesa calculades segons s'indica en els paràgrafs següents i d'acord amb el que disposa el Reial Decret Legislatiu 3/2004, de 5 de març, pel qual s'aprova el text refós de la Llei de l'Impost sobre la Renda de les Persones Físiques (BOE núm. 60, de 10.03.04).  
2. Per a determinar la renda dels membres computables que presenten la declaració o la sol·licitud de devolució per l'Impost sobre la Renda de les Persones Físiques, s'ha de procedir de la manera següent:  
Primer. Se suma la part general de la renda del període impositiu amb la part especial de la renda del període impositiu, exclouent-se les liquidacions negatives de guanys i pèrdues patrimonials corresponents als exercicis anteriors.  
Segon. D'esta suma es resta la reducció per rendiments del treball contemplada en l'article 51 del text refós de la Llei d'Impost sobre la Renda de les Persones Físiques, aprovat pel Reial Decret Legislatiu 3/2004, abans citat.  
Tercer. Del resultat s'ha de restar la quota resultant de l'autoliquidació.  
3. Per a determinar la renda dels membres computables que obtinguen ingressos propis i no es troben compresos en els supòsits anteriors, s'ha de continuar el procediment descrit en els paràgrafs primer i segons anteriors i del resultat obtingut s'ha de restar els pagaments a compte efectuats.  
4. La presentació de la sol·licitud de la beca implica l'autorització a la Conselleria d'Empresa, Universitat i Ciència per a obtindre les dades necessàries per a determinar la renda a efectes de beca a través de les corresponents administracions tributàries.  
Quinta. Membres computables  
1. Per al càlcul de la renda familiar a efectes de beca, són membres computables de la família el pare i la mare, el tutor o persona encarregada de la guarda i protecció del menor, si és el cas, el sol·licitant, els germans fadrins menors de vint-i-cinc anys i que conviuen al domicili familiar el 31 de desembre de 2005 o els majors d'edat, quan es tracte de persones amb discapacitat, així com els ascendents dels pares que justifiquen la residència en el mateix domicili que els anteriors amb el certificat municipal corresponent.  
En el cas de sol·licitants que constituïxen unitats familiars independents, també es consideren membres computables el cònjuge o, si és el cas, la persona a la qual està unit per anàloga relació, així com els fills si els hi ha.  
2. En el cas de divorci, separació legal o de fet dels pares no és considera membre computable aquell que no convisca amb el sol·licitant de la beca.  
Té, no obstant això, la consideració de membre computable, si és el cas, el nou cònjuge o la persona unida per una anàloga relació les rendes i patrimoni dels quals s'han d'incloure dins del còmput de la renda i del patrimoni familiars.  
3. En els casos en què el sol·licitant al·lega la seua independència familiar i econòmica, qualsevol que siga el seu estat civil, ha d'acreditar fefaent esta circumstància, els mitjans econòmics amb que compta i la titularitat o el lloguer del domicili que, a tots els efectes, és el que l'alumne habite durant el curs escolar. Si no justifica suficientment estos punts, la sol·licitud serà objecte de denegació.  
Sisena. Deduccions  
Trobada la renda familiar a efectes de la beca segons el que establixen els articles anteriors, es pot deduir les quantitats que corresponen pel conceptes següents:  
a) El 50% dels ingressos aportats per tots els membres computables de la família, excepció feta del sustentador principal i el cònjuge,  
b) 400,00 euros per cada germà, fins i tot el sol·licitant, el qual conviu al domicili familiar, quan es tracte de famílies nombroses de categoria general i 600,00 euros per a famílies nombroses de categoria especial, sempre que tinguen dret a este benefici. Quan el mateix sol·licitant siga el titular de la família nombrosa, les quantitats assenyalades han de ser computades en relació amb els fills que la formen.  
c) 1.450,00 euros per a cada germà o fill de la persona sol·licitant o el mateix sol·licitant que estiga afectat per una minusvalidesa legalment qualificada, de grau igual o superior al trenta-tres per cent. Esta deducció ha de ser de 2.255,00 euros quan la minusvalidesa és de grau igual o superior al seixanta-cinc per cent.  
d) 970,00 euros per cada fill menor de 25 anys que curse estudis universitaris i residisca a fora del domicili familiar, quan siguen dos o més fills estudiants amb residència a fora del domicili familiar per raó dels estudis universitaris.  
e) S'incrementa el llindar de la renda familiar aplicable en un 20% quan es done alguna de les següents circumstàncies:  
. Que el sol·licitant siga orfe absolut.  
. Quan el que és sustentador principal de la família passe a una situació de desocupació sense percepció de prestacions.  
. Quan el sustentador principal siga vidu o cònjuge separat legalment o de fet, sempre que l'única font d'ingressos de la família siga la pensió o el guany dels aliments, si és el cas.  
. Quan el sustentador principal siga pare o mare fadrí, vidu o separat legalment o de fet sempre que els únics ingressos de la família siguen els procedents del seu treball.  
Per a tenir-les en compte s'ha d'acreditar que estes situacions concorreguen a 31 de desembre de 2005.  
Sèptima. Llindars  
Per a tindre dret a la beca, els llindars de la renda familiar no superables han de ser els següents:  
Famílies d'1 membre: 14.581 euros  
Famílies de 2 membres: 24.923 euros  
Famílies de 3 membres: 33.826 euros  
Famílies de 4 membres: 40.364 euros  
Famílies de 5 membres: 43.983 euros  
Famílies de 6 membres: 47.160 euros  
Famílies de 7 membres: 50.265 euros  
Famílies de 8 membres: 53.328 euros  
A partir de l'octau membre s'han d'afegir 2.920 euros per cada nou membre computable.  
Octava. Patrimoni  
1. Es denega la sol·licitud de beca o ajuda a l'estudi per raó del patrimoni del conjunt dels membres computables de la família, qualsevol que siga la renda familiar a efectes de la beca que poguera resultar al computar els ingressos anuals d'esta, d'acord amb el que disposen les regles següents:  
A) La suma dels valors cadastrals de les finques urbanes que pertanguen a la unitat familiar, exclosa la vivenda habitual, no podrà superar 40.800 euros. En cas de municipis en què la data d'efecte de l'última revisió cadastral estiguera compresa entre l'1 de gener de 1990 i el 31 de desembre del 2002 es multiplicaran els valors cadastrals per 0,50. En el cas que la data de la mencionada revisió fóra posterior al 31 de desembre del 2002, els valors cadastrals es multiplicaran pels coeficients següents:  
. Per 0,44 els revisats en 2003  
. Per 0,38 els revisats en 2004  
. Per 0,31 els revisats en 2005  
En els municipis enclavats en la Comunitat Foral de Navarra, el valor cadastral es multiplicarà en tot cas per 0,50.  
La Direcció General del Cadastre facilitarà la relació de municipis que corresponguen a cada una de les situacions indicades, als efectes d'aplicació del coeficient de ponderació.  
B) La suma dels valors cadastrals de les finques rústiques que pertanguen a la unitat familiar no ha de superar 12.260,64 euros per cada membre computable de la unitat familiar.  
C) La suma dels rendiments nets reduïts del capital mobiliari més els saldos nets positius dels guanys i de les pèrdues patrimonials que pertanyen a la unitat familiar no han de superar 1.640,76 euros.  
D) Les activitats econòmiques de les quals siguen titulars els membres computables de la família no podran tenir un volum de facturació, en 2005, superior a 150.012 euros.  
2. Quan siguen diversos els elements patrimonials descrits en els apartats anteriors dels quals dispose la unitat familiar, s'ha de calcular el percentatge del valor de cada element patrimonial pel que fa al llindar corresponent. Es denega la beca quan la suma dels esmentats percentatges supere 100.  
3. Als efectes del còmput del valor dels elements patrimonials a què fan referència els paràgrafs anteriors, s'ha de deduir el 50% del valor dels elements patrimonials que pertanyen a qualsevol membre computable de la família, exclòs el sustentador principal i el seu cònjuge.  
4. La presentació de la sol·licitud de la beca implica l'autorització a la Conselleria d'Empresa, Universitat i Ciència per a obtindre les dades necessàries per a determinar el patrimoni als efectes de la beca per mitjà de les corresponents Administracions Tributàries i de la Direcció General del Cadastre.  
Requisits acadèmics  
Novena. Nota mitjana  
1. Els alumnes que sol·liciten beca per als estudis compresos en la base primera, 1, a) d'esta orde hauran d'haver obtingut, en el curs 2005/2006, les qualificacions mitjanes següents:  
A) Per al primer curs:  
Estar matriculat en el primer curs del primer cicle, sense l'exigència d'una determinada qualificació mitjana.  
B) Per al segon i posteriors cursos:  
En estudis d'ensenyaments tècnics: 4 punts de nota mitjana  
En la resta d'ensenyaments: 5 punts de nota mitjana  
2. Els alumnes que sol·liciten beca per als estudis conduents a l'obtenció del títol oficial de Màster hauran d'acreditar la següent nota mitjana de l'expedient acadèmic de la titulació que permet l'accés als dits estudis:  
Titulacions d'ensenyaments tècnics: 6 punts de nota mitjana  
En la resta de titulacions: 7 punts de nota mitjana  
3. Les qualificacions obtingudes pels sol·licitants de la beca seran computades, segons el barem següent:  
Matrícula d'Honor: 10 punts  
Excel·lent: 9 punts  
Notable: 7,5 punts  
Aprovat o convalidació: 5,5 punts  
Suspens i no presentat: 2,5 punts  
Anul·lació de convocatòria: 1,5 punts  
4. Per al càlcul de la nota mitjana a què fa referència esta base, en els estudis organitzats per assignatures, es dividirà la suma de les notes obtingudes en cada una d'elles, segons el barem d'esta base, pel nombre de les cursades. A estos efectes es computarà com a definitiva la nota més alta obtinguda en cada assignatura entre les convocatòries de juny i setembre.  
5. Per al càlcul de la nota mitjana a què fa referència esta base, en el cas de plans d'estudi estructurats en crèdits, la puntuació que resulte d'aplicar el barem de l'apartat segon d'esta base, a cada una de les assignatures, es ponderarà en funció del nombre de crèdits que la integren, d'acord amb la següent fórmula:  
V= Valor resultant de la ponderació de la nota mitjana obtinguda en cada assignatura  
P= Puntuació de cada assignatura, segons el barem de la base novena  
NCa= Nombre de crèdits que integren l'assignatura  
NCt=Nombre de crèdits matriculats en el curs acadèmic que es barema  
Els valors resultants de l'aplicació de la dita fórmula se sumaran, sent el resultat la nota mitjana final. A estos efectes, es computarà com a definitiva la nota mitjana més alta obtinguda entre les convocatòries de juny i setembre.  
Deu. Assignatures o crèdits pendents  
1. Quan s'haja obtingut la qualificació mitjana mínima establida en la base anterior, es podrà obtindre el benefici de la beca, encara que no s'hagueren superat totes les assignatures, sempre que les assignatures pendents no excedisquen de tres, si es tracta d'estudis d'ensenyaments tècnics, o una, per a la resta de titulacions.  
2. En el cas de plans d'estudi estructurats en crèdits, podran quedar a l'alumne sense superar el 45% o el 25% dels crèdits matriculats, respectivament, segons els estudis de què es tracte.  
3. En tot cas, el nombre mínim d'assignatures o crèdits en què havia d'estar matriculat el sol·licitant en el curs 2005/2006, serà el que, per a cada cas, s'indica en la base onze.  
4. En cas d'haver deixat transcórrer algun any acadèmic sense realitzar estudis, els requisits que queden assenyalats s'exigiran respecte de l'últim curs realitzat.  
5. Per al projecte de fi de carrera serà necessari haver superat totes les assignatures de la carrera en el curs acadèmic 2005/2006.  
6. Únicament es podrà gaudir de d'estes beques durant tres anys més dels establits en el corresponent pla d'estudis si es tracta d'ensenyaments tècnics superiors i dos anys més si es tracta de la resta d'estudis universitaris. En este sentit, als anys de gaudiment d'estes beques de la Generalitat se sumaran aquells en què s'ha gaudit de la condició de becari en les convocatòries del Ministeri d'Educació i Ciència per a la realització d'estudis universitaris. En tot cas, s'hauran de complir els requisits acadèmics establits en la present orde.  
7. Els requisits establits en esta base només s'exigiran als sol·licitants que vagen a cursar algun dels estudis compresos en la base primera, 1, a) i b) d'esta orde.  
Onze. Mínim d'assignatures  
1. En el curs 2006/2007, per a obtindre beca caldrà que el sol·licitant es matricule del mínim d'assignatures o crèdits que s'indica a continuació:  
A) Quan es tracte del primer curs per a iniciar estudis de primer cicle, en ensenyaments amb plans d'estudi no estructurats en crèdits, i així ho exigisca la normativa corresponent, les assignatures en què haurà de formalitzar-se la matrícula seran les que integren el primer curs, segons els plans d'estudi vigents. En el cas d'ensenyaments amb plans d'estudi estructurats en crèdits, s'estarà al que disposa l'apartat C) d'esta base.  
B) Excepte el cas previst en la lletra A) anterior, per als ensenyaments amb plans d'estudi no estructurats en crèdits, el nombre mínim d'assignatures en què haurà de formalitzar-se la matrícula serà el nombre enter que resulte de dividir el total de les assignatures de què conste el pla d'estudis entre el nombre d'anys que el componen.  
C) Quan es tracte d'ensenyaments amb plans d'estudi estructurats en crèdits, el nombre mínim de crèdits en què haurà de quedar matriculat el sol·licitant serà el que resulte de dividir el total de crédits què integren el pla d'estudis, exceptuats els de lliure elecció, entre el nombre d'anys que el componen. En tot cas, el dit nombre d'anys haurà d'ajustar-se al que establix el Reial Decret 1497/1987, de 27 de novembre (BOE de 14.12.87), i modificacions posteriors, pel qual s'establixen directrius generals comunes dels plans d'estudi dels títols universitaris de caràcter oficial i validesa en tot el territori nacional.  
2. En el supòsit de plans d'estudi estructurats en crèdits, amb matrícula semestral/quadrimestral, podrà obtindre la beca l'alumne que es matricule en un semestre/quadrimestre del 50% dels crèdits establits en l'apartat 1, C) anterior. No obstant això, per a la renovació de la beca, haurà de completar la matrícula en el següent semestre/quadrimestre, fins a tindre el nombre de crèdits matriculats a què fa referència el mencionat apartat.  
3. Excepcionalment en els casos que els plans d'estudi o la normativa pròpia de la universitat limiten el nombre d'assignatures o crèdits en els quals es puga quedar matriculat l'alumne, es podrà optar a la beca si este es matricula de totes les assignatures o crèdits en què li siga possible, encara que no arribe al mínim a què fa referència la present base.  
4. Els alumnes que es matriculen del curs o semestre/quadrimestre complet, segons el pla d'estudis vigent en el centre de què es tracte, podran obtindre la beca, encara que el nombre d'assignatures o crèdits de què conste el dit curs complet siga inferior als assenyalats en l'apartat 1 anterior.  
5. En el cas d'estar matriculat en un nombre d'assignatures o crèdits superior al mínim, tots ells, inclusivament els de lliure elecció, seran tinguts en compte per a la valoració dels requisits acadèmics establits en la present orde.  
No obstant això, els jurats de selecció de becaris podran tindre en compte els casos d'excepcional aprofitament acadèmic de l'alumne que el duguen a cursar estudis en un nombre d'anys inferiors a l'establit pel corresponent pla d'estudi.  
En este sentit es considerarà que hi ha excepcional aprofitament acadèmic de l'alumne de plans d'estudi d'ensenyaments amb plans d'estudi no estructurats en crèdits, quan es matricule almenys de dos més de les assignatures que es determinen en l'apartat 1 d'esta base, i haurà d'aconseguir, en tot cas, la nota mitjana assenyalada en la base novena, 1, B) i superar almenys dos assignatures més de les requerides en la base deu.  
En el cas de plans d'estudi estructurats en crèdits, per a determinar si hi ha excepcional aprofitament acadèmic de l'alumne es calcularà l'increment percentual de crèdits matriculats sobre el nombre mínim d'estos a la matrícula dels quals obliga l'apartat 1, C), d'esta base. El percentatge de crèdits a superar en estos casos per a obtindre la beca es determinarà per mitjà de les següents fórmules matemàtiques:  
55-Y/10% per a ensenyaments tècnics  
75-Y/10% per a la resta d'estudis universitaris  
Y= increment percentual de crèdits matriculats sobre el nombre mínim d'estos a la matrícula dels quals obliga esta base en l'apartat 1, C).  
En tot cas, per a l'obtenció de beca estos alumnes hauran d'acreditar la nota mitjana exigida en la base novena, 1, B), de la present orde.  
6. El nombre mínim d'assignatures o crèdits fixat en els apartats A), B) i C) del punt 1, no serà exigible en el cas d'alumnes que, per a finalitzar els seus estudis, li resten un nombre d'assignatures o crèdits inferior al dit nombre mínim, sempre que no hagen disfrutat d'estes beques durant més anys dels previstos en la base desena anterior.  
7. En aquelles universitats que tinguen assignatures anuals i semestrals/quadrimestrals, estes últimes tindran la consideració de mitja assignatura a tots els efectes.  
8. Les assignatures o crèdits convalidats o adaptats no es tindran en compte a estos efectes.  
9. En cap cas entraran a formar part dels mínims a què fan referència els apartats anteriors, les assignatures corresponents a especialitats distintes o els crèdits que superen els necessaris per a l'obtenció del títol corresponent.  
10. Els jurats de selecció de becaris de les universitats que, en aplicació dels nous plans d'estudi, admeten primera matrícula en el segon quadrimestre adaptaran a esta circumstància les disposicions de la present orde.  
Dotze. Canvi d'estudis  
1. En el cas d'estudis realitzats amb la condició de becari, no es podrà obtindre beca, en el cas de canvi d'estudis, si el dit canvi comporta pèrdua d'un o més cursos.  
2. En el supòsit de canvi d'estudis realitzats sense la condició de becari, es considerarà a estos efectes com a rendiment acadèmic que ha de complir el sol·licitat per a obtindre la beca en els nous estudis, el requisit acadèmic que hauria d'haver obtingut en l'últim curs dels estudis abandonats.  
3. No es considerarà canvi d'estudis les adaptacions a nous plans dels mateixos ensenyaments, i serà necessari, en tot cas, que l'alumne complisca els requisits acadèmics establits.  
Situacions especials  
Tretze.  
1. Els alumnes estrangers que sol·liciten les beques establides en la present convocatòria hauran d'acreditar estar en possessió dels requisits acadèmics i econòmics exigibles en la forma que establisquen els corresponents òrgans de selecció.  
2. Quan els ingressos o els resultats acadèmics a acreditar procedisquen d'un país estranger, els corresponents òrgans de selecció requeriran al sol·licitant l'aportació de documentació que consideren necessària als dits efectes. El càlcul del contravalor en euros dels dits ingressos es farà aplicant el tipus oficial que done un resultat menor i que haguera tingut la moneda respectiva el primer dia hàbil de 2006  
3. Quan els ingressos a acreditar procedisquen de Navarra, Àlaba, Guipúscoa i Biscaia, els òrgans de selecció requeriran al sol·licitant l'aportació de documentació que consideren necessària als dits efectes.  
Regles de procediment  
Catorze. Imprés de sol·licitud i documentació a presentar  
1. Tots els alumnes que sol·liciten estes beques hauran de presentar correctament omplit l'imprés oficial s'adjunta com a annex II a esta orde i que també es facilitarà als sol·licitants en els centres universitaris.  
2. Els alumnes que sol·liciten estes beques hauran d'aportar la documentació següent:  
a) Certificat d'empadronament que acredite el veïnatge administratiu del sol·licitant en qualsevol municipi de la Comunitat Valenciana, amb anterioritat al 31 d'octubre de 2006.  
b) Fotocòpia del document nacional d'identitat del sol·licitant i de tots els membres computables de la família majors de catorze anys. En el cas que els dits documents no contingueren el número d'identificació fiscal, este s'haurà de aportar en el cas de membres computables majors de 14 anys.  
c) Documentació acreditativa d'alguna/es de la/es deduccions de la renda familiar establides en la base sexta d'esta orde.  
d) Documentació acreditativa d'independència familiar i econòmica, si és procedent.  
3. Les sol·licituds hauran de presentar-se firmades en l'última pàgina pel sol·licitant, i pel pare, mare, tutor o persona encarregada de la guarda i protecció del sol·licitant en cas de ser este menor d'edat no emancipat, entenent-se que, amb la dita firma, declaren davall responsabilitat solidària el següent:  
a) Que accepten les bases de la convocatòria per a la qual sol·liciten la beca.  
b) Que totes les dades incorporades a la sol·licitud s'ajusten a la realitat.  
c) Que queden assabentats que la inexactitud en les circumstàncies declarades donarà lloc a la denegació o revocació de la beca.  
d) Que tenen coneixement de la incompatibilitat d'estes beques amb qualsevol altra ajuda o beca per a la mateixa o semblant activitat.  
e) Que el sol·licitant no es troba sotmés en cap de les circumstàncies arreplegades en l'article 13 de la Llei 38/2003, de 17 de novembre, General de Subvencions.  
4. Els membres computables de la família hauran de firmar l'autorització a què es referixen les bases 4.4 i 8.5 de la present orde, en el lloc indicat per a això en l'imprés de sol·licitud, per la qual atorguen el seu consentiment a la Conselleria d'Empresa, Universitat i Ciència per a obtindre les dades necessàries per a determinar la renda i patrimoni familiars a efectes de beca, a través de l'Agència Estatal d'Administració Tributària i de la Direcció General del Cadastre.  
Quinze. Termini de presentació de sol·licituds  
1. Els alumnes presentaran la seua sol·licitud en el termini de matrícula que, en cada cas, indiquen les universitats, si bé el termini general de presentació de sol·licituds finalitzarà el dia 31 d'octubre de 2006.  
2. Podran presentar-se sol·licituds de beca després del 31 d'octubre de 2006 en els següents casos:  
a) En cas que s'haja concedit un termini de matrícula amb posterioritat al 31 d'octubre, sempre que la sol·licitud de beca es presente amb la sol·licitud de matrícula.  
b) En cas de mort del sustentador principal de la família o per jubilació forçosa d'este que no es produïsca per complir l'edat reglamentària ocorregudes després de transcorregut el dit termini.  
c) En cas d'estudiants la situació econòmica familiar dels quals es vera greument afectada per causa justificada.  
d) Podran presentar-se sol·licituds de beca per a la realització del Projecte de Fi de Carrera durant el mes següent a la data de formalització de la matrícula corresponent i, en tot cas, abans del 21 de març de 2007.  
3. En els casos previstos en els punts b) i c) de l'apartat anterior en què la situació econòmica familiar haja variat substancialment, els òrgans de selecció a què fa referència la base dènou atendran, per a la concessió o denegació de la beca sol·licitada, a la nova situació econòmica familiar sobrevinguda.  
Perquè esta nova situació econòmica familiar puga ser tinguda en compte, serà necessari que el sol·licitant expose i acredite documentalment tant la realitat dels fets causants de la situació com les característiques d'esta.  
Setze. Lloc de presentació de les sol·licituds  
Les sol·licituds es presentaran en els centres on els sol·licitants formalitzen la matrícula dels seus estudis durant el curs acadèmic 2006/2007. També en els registres de les universitats i en qualsevol altra de les dependències a què fa referència l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Dèsset. Certificacions  
1. En el cas d'alumnes que hagen de prosseguir els seus estudis en el mateix centre a què han assistit en el curs 2005/2006, les secretaries dels dits centres docents certificaran les qualificacions obtingudes per l'alumne sol·licitant en el dit curs i, així mateix, que ha quedat matriculat en el curs per al qual se sol·licita la beca, especificant el nombre d'assignatures o crèdits computables dels quals s'hagués matriculat, així com les característiques (quadrimestrals, convalidades, etc).  
2. En els casos d'alumnes que hagen de cursar els seus estudis en un centre distint, la persona interessada aportarà certificació de les notes acadèmiques de l'últim curs.  
3. En el cas que al sol·licitant li hagen concedit el trasllat de la seua matrícula a una altra universitat, haurà de demanar el trasllat del seu expedient de sol·licitud de beca en la universitat d'origen. Esta enviarà a la nova universitat l'expedient original de beca complet, amb indicació de la situació en què es troba. La universitat receptora continuarà la tramitació i procedirà a la rectificació de la quantia, si és procedent.  
Díhuit. Termini de remissió de les sol·licituds pels centres  
1. Les sol·licituds, correctament diligenciades pels centres receptors, amb una relació nominal de sol·licitants i una vegada solucionades les deficiències que es puguen trobar en estes o en la documentació que s'acompanya, es remetran a les unitats administratives corresponents de cada universitat abans del 31 de gener de l'any 2007.  
2. Els presidents dels jurats de selecció de becaris de les universitats a què fa referència la base següent vetlaran especialment pel compliment dels terminis establits en el punt 1 d'esta base i rendiran comptes del seu incompliment, si és procedent, a les autoritats educatives corresponents per a l'eventual exigència de responsabilitat.  
Dènou. Òrgans de selecció de becaris  
1. Per a l'estudi de les sol·licituds presentades i relació de possibles beneficiaris es constituiran, en cada universitat de la Comunitat Valenciana els òrgans col·legiats a què fa referència l'article 53 de l'Orde del Ministeri d'Educació i Ciència ECI/2118/2006, de 16 de juny, per la qual es convoquen beques i ajudes a l'estudi de caràcter general, per al curs acadèmic 2006/2007, per a alumnes de nivells postobligatoris no universitaris i per a universitaris que cursen estudis en la seua Comunitat Autònoma (BOE núm. 156, de 1.07.2006). En tot cas, el nombre de membres dels dits òrgans haurà de ser impar.  
2. De les reunions que realitzen els jurats de selecció de becaris s'alçarà acta i serà remesa a la Direcció General d'Universitat i Formació Superior.  
3. El funcionament d'estos òrgans s'ajustarà al que disposen les normes contingudes per a este efecte en el capítol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Vint. Proposta de concessió i denegació de beques  
1. Els jurats de selecció de becaris podran requerir els documents complementaris que es considere necessaris per a un coneixement adequat de les circumstàncies peculiars de cada cas, als efectes de garantir la inversió correcta dels recursos pressupostaris destinats a beques.  
2. Les dades contingudes en la declaració de l'impost sobre la renda de les persones físiques no tindran valor vinculant per a l'administració educativa, excepte en la mesura que pogueren ser posteriorment objecte de comprovació per l'administració tributària.  
3. Els òrgans citats sol·licitaran tots els informes que consideren necessaris per a la determinació, coneixement i comprovació de les dades en virtut de les quals s'ha de pronunciar la resolució.  
4. Els jurats de selecció de becaris estudiaran i comprovaran les sol·licituds i elevaran al director general d'Universitat i Formació Superior, amb anterioritat a l'1 de març del 2007, la relació de beneficiaris d'estes beques que proposen, acompanyada d'un resum econòmic que permeta conéixer quin és l'import de les ajudes que es proposa concedir. Esta relació es confeccionarà en suport paper, per mitjà de llista certificada d'alumnes sol·licitants indicant l'import de la beca proposat o, si és procedent, el motiu o motius de denegació i en suport informàtic segons les instruccions impartides per la Direcció General d'Universitat i Formació Superior.  
Vint-i-u. Resolució  
El director general d'Universitat i Formació Superior, a la vista de la proposta dels jurats de selecció de becaris, acordarà exposar en els taulers d'anuncis de la Conselleria d'Empresa, Universitat i Ciència, en els de les Direccions Territorials de la Conselleria i en els dels rectorats de les universitats de la Comunitat Valenciana, una llista provisional que contindrà la relació de tots els sol·licitants amb expressió dels motius de concessió o de denegació. Les persones interessades, en un termini no superior a 10 dies hàbils comptadors des de la data d'exposició de la dita llista provisional, podran presentar, per escrit dirigit al director general d'Universitat i Formació Superior, totes les al·legacions correctament documentades que consideren pertinents.  
Una vegada examinades les al·legacions presentades, el director general d'Universitat i Formació Superior resoldrà motivadament el procediment, per delegació del conseller i ordenarà la publicació de la relació de sol·licitants a qui es concedix la subvenció en el Diari Oficial de la Generalitat Valenciana, en els taulers d'anuncis de la Conselleria d'Empresa, Universitat i Ciència i de les seues Direccions Territorials i en els taulers d'anuncis dels rectorats de les universitats de la Comunitat Valenciana, i es consideraran desestimades la resta de sol·licituds. Esta resolució, que posarà fi a la via administrativa, haurà de ser dictada en el termini màxim de sis mesos des de la finalització del termini de presentació de les sol·licituds.  
Vint-i-dos. Compensació a les universitats públiques de l'exempció de la taxa  
1. L'import de les taxes per servicis acadèmics no satisfet pels alumnes beneficiaris de les beques convocades per la present Orde, serà compensat a les universitats públiques amb la quantitat que els lliure la Hisenda Pública, d'acord amb el que disposa l'article 47.4 del Text Refós de la Llei d'Hisenda Pública de la Generalitat Valenciana, en la quantia determinada per la resolució d'adjudicació, que correspondrà a la totalitat de becaris de cada universitat.  
2. Les universitats públiques de la Comunitat Valenciana ajornaran l'exigència del pagament de la matrícula als alumnes sol·licitants d'estes beques, fins al moment en què es dicte la resolució definitiva de concessió o denegació. Les universitats exigiran el pagament de les taxes que corresponguen als sol·licitants als quals s'hagués denegat la beca.  
3. No obstant el que disposa el paràgraf 1 anterior, les Secretaries dels centres universitaris podran requerir cautelarment l'abonament de les dites taxes a aquells alumnes que no complisquen els requisits establits en la present orde.  
Vint-i-tres. Pagament de l'ajuda per gastos de matrícula als alumnes d'universitats privades  
1. El pagament de la beca en concepte de gastos de matrícula als alumnes d'universitats privades beneficiaris de les ajudes convocades per la present Orde, s'abonarà a les universitats privades amb la quantitat que els lliure la Hisenda Pública, d'acord amb el que disposa l'article 47.4 del Text Refós de la Llei d'Hisenda Pública de la Generalitat Valenciana, en la quantia determinada per la resolució d'adjudicació, que correspondrà a la totalitat de becaris de cada universitat.  
2. Una vegada abonat a les universitats privades l'import dels gastos de matrícula a què fa referència el paràgraf anterior, estes transferiran als alumnes beneficiaris de la beca la quantia determinada en la resolució d'adjudicació.  
Verificació i control  
Vint-i-quatre. Obligacions dels beneficiaris  
Són obligacions dels beneficiaris d'estes ajudes les següents:  
a) Formalitzar la matrícula  
b) Complir els requisits i les condicions establits per a la concessió i gaudiment de la beca.  
c) Cooperar amb l'administració en les actuacions de comprovació que siguen necessàries per a verificar, si és procedent, el compliment i l'efectivitat de les condicions o els determinants de la concessió de la beca.  
d) Declarar, específicament en els supòsits de canvi d'estudis, el fet d'haver sigut beneficiari en anys anteriors.  
Vint-i-cinc. Control  
1. Els òrgans de l'administració educativa exerciran un rigorós control que assegure la correcta inversió dels recursos pressupostaris destinats a estes ajudes.  
2. L'ocultació de qualsevol informació sobre els requisits donarà lloc a la denegació o la revocació de la beca sol·licitada.  
3. Per a intensificar el control que evite el frau en les declaracions adreçades a obtindre ajudes, l'administració podrà determinar, per qualsevol mitjà de prova, si s'ha produït l'ocultació a què fa referència l'apartat anterior i, en particular, per mitjà de les dades que estiguen en poder de qualsevol òrgan de les administracions públiques.  
4. Pel conjunt de circumstàncies que concorren en cada cas concret, podrà determinar-se l'existència de frau i denegar la beca sol·licitada o revocar la concedida.  
Vint-i-sis. Revocació de les beques  
1. En els supòsits previstos en la base anterior, els jurats de selecció de becaris remetran a la Direcció General d'Universitat i Formació Superior la documentació corresponent per a l'obertura de l'oportú expedient de revocació de la beca concedida.  
2. Les adjudicacions d'ajudes seran revocades en el cas de descobrir-se que en la concessió va concórrer ocultació o falsejament de dades o que hi ha incompatibilitat amb altres beneficis d'esta classe, procedents d'altres administracions o altres persones físiques o jurídiques.  
3. No podrà dictar-se acord de revocació d'ajudes, sense el tràmit previ de vista i audiència de la persona interessada en l'expedient, segons el que disposa la Llei de Règim Jurídic de les Administracions Públiques i del Procediment Administratiu Comú.  
4. Dels acords de revocació podrà donar-se trasllat a les autoritats fiscals, acadèmiques o judicials, si és procedent, per a l'exigència de la resta de responsabilitats que es pogueren derivar.  
5. En el cas que de l'expedient instruït es derive l'obligació de pagament de les taxes per servicis acadèmics per a la realització d'estudis universitaris, la persona interessada haurà de realitzar el pagament d'estas en el termini de 15 dies hàbils des de la notificació de la resolució denegatòria o de la revocació.